༈ །ན་མོ་གུ་རུ། སྒྲུབ་པ་པོ་གང་ཞིག་རྗེ་བཙུན་མ་སྒྲོལ་མའི་བསྟོད་པ་ཕྱག་འཚལ་ཉི་ཤུ་རྩ་གཅིག་པ་གདོན་པར་འདོད་པས། ཐུན་མོང་མ་ཡིན་པའི་སྒྲུབ་ཐབས་ཉི་ཤུ་རྩ་གཅིག་ལ་སོགས་ཡོད་པ་ནི་གཞན་དུ་ཤེས་པར་བྱའོ། །ཐུན་མོང་གི་གདོན་ཐབས་ལ་གནས་དབེན་པར་སྟན་བདེ་བ་ལ་འདུག་སྟེ། སྐྱབས་འགྲོ་དང་སེམས་བསྐྱེད་སྔོན་དུ་བཏང་ལ་རང་ཐ་མལ་དུ་གནས་པའི་སྙིང་གར། ཨ་ལས་ཟླ་བའི་དཀྱིལ་འཁོར་གྱི་སྟེང་དུ། ཏཱྃ་ལྗང་གུ་ལ་ཡི་གེ་བཅུས་བསྐོར་བར་བསམ། དེ་ནས་ཏཱྃ་ལས་འོད་ཟེར་འཕྲོས་པས། མདུན་གྱི་ནམ་མཁའ་ལ་རྗེ་བཙུན་འཕགས་མ་ཉིད་སྤྱན་དྲངས་ནས་བཞུགས་པར་བསམས་ལ། མཆོད་པ་དབུལ་བ་ལ་སོགས་པ་བྱའོ། །དེ་ནས་སྐད་ཅིག་གིས་རང་རྗེ་བཙུན་མ་སྒྲོལ་མར་བསམས་ལ། དེའི་ཐུགས་ཀར་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་ཏཱྃ་ལྗང་གུ་ལ་བསྟོད་པ་ཉི་ཤུ་རྩ་གཅིག་གི་ཡི་གེའི་གཟུགས་སུ་སྣང་བས་བསྐོར་བར་བསམ་མོ། །དེ་ནས་ཡང་ཏཱྃ་ལས་འོད་ཟེར་འཕྲོས་པས་རྗེ་བཙུན་མ་འོག་མིན་ནས་སྤྱན་དྲངས་ལ་རང་ལ་བསྟིམ་མོ། །དེ་ནས་བསྟོད་པ་ངག་ཏུ་འདོན་པ་དང་། ཆེད་དུ་བྱ་བ་སེམས་ཅན་ཐམས་ཅད་ཀྱི་དོན་དུ་དམིགས་ལ་བསྟོད་པའི་སྒྲ་ལུས་ཀྱི་བུ་ག་དང་བ་སྤུའི་བུ་ག་ཐམས་ཅད་ནས་སྒྲོགས་པར་བསམ་མོ། །འདོན་པའང་ནམ་མཁས་ཁྱབ་ཚད་ཀྱི་སེམས་ཅན་ཐམས་ཅད་ཀྱིས་འདོན་པར་བསམ་ཞིང་བསྒྲགས་པས་ཕན་ཡོན་དཔག་ཏུ་མེད་པ་འབྱུང་བར་འགྱུར་པ་ཡིན་ནོ། །དེའང་བསྟོད་པ་ལ་བརྟེན་ན་ནུས་པ་ཡོད་ཚད་ཀྱིས་བསྟོད་པ་འདོན་ཅིང་། བསམ་གཏན་ལ་བརྟེན་ནས་བསྒྲུབ་ན། སོ་སོ་རང་རང་གི་སྒྲུབ་ཐབས་ནས་འབྱུང་བ་ལྟར་བྱ། དེའང་བསྟོད་པའི་གཞུང་དང་མཐུན་པར་གཉིས་གསུམ་བདུན་ལ་སོགས་པར་འདོན་པ་ཡིན་ནོ། །མཇུག་གི་བྱ་བ་ནི། དགེ་བའི་རྩ་བ་ཐམས་ཅད་བླ་ན་མེད་པའི་བྱང་ཆུབ་ཏུ་བསྔོ་ཞིང་མི་དམིགས་པར་བསམ་མོ། །ལྷའི་རྒྱན་དང་གདན་ལ་སོགས་པ་ལྷ་ཉིད་ལ་ཐིམ་པར་བསམས་ཏེ། སྤྱོད་ལམ་གང་བྱེད་པ་ཐམས་ཅད་རྗེ་བཙུན་མ་སྒྲོལ་མ་ཉིད་ཀྱི་ང་རྒྱལ་དང་ལྡན་པར་བྱའོ། །ཆོས་རྗེ་པཎ་ཆེན་ཤཱཀྱ་ཤྲཱིའི་ཞལ་སྔ་ནས་གསུངས་པ་སྒྲོལ་མའི་བསྟོད་སྒྲུབ་ཀྱི་མན་ངག་།།